Elísabet Benavent, la primera elianera a rebre el Premi dels Lletres
21 de octubre de 2024

• L’escriptora, guardonada en la huitena edició, va compartir una trobada literària amb prop de 400 persones.

El Premi de les Lletres Vila de l’Eliana ha recaigut, per primera vegada en la història d’aquests guardons, en una escriptora elianera: Elísabet Benavent. Un homenatge a la seua trajectòria professional que, en la VIII edició celebrada el divendres passat, ha resultat encara més especial en tractar-se d’una persona amb gran arrelament a la localitat, on va viure la seua adolescència i on resideix la seua família des de fa 35 anys.

Coneguda en les xarxes com a Beta Coqueta, l’autora de la saga 'En los zapatos de Valeria', la trilogia 'Mi elección' o 'Cómo (no) escribí nuestra historia', ha escrit prop de 25 novel·les i ha venut més de 5 milions d’exemplars, a més de portar a Netflix ‘Valeria’, 'Fuimos canciones' i 'Un cuento perfecto'.

Prop de 400 persones se citaren a l’Auditori Municipal per a gaudir d’una trobada cultural amb l’autora que, entrevistada per la periodista elianera Marta Piera, recordà el seu pas per l’institut de l’Eliana i es mostrà oberta a tractar temes com la síndrome de la impostora que pateixen moltes dones, el bloqueig creatiu o les relacions tòxiques.

L’acte tingué lloc, primer, al saló de Plens, on va ser rebuda per l’alcalde, Salva Torrent; l’edil de Cultura, Eva Santafé, i  membres de la corporació i en què, després de signar el Llibre d’Honor de l’Ajuntament, va descobrir el seu nom a l’Espai Vicent Tarrazona. De camí a l’Auditori, l’escriptora visità les instal·lacions de la renovada Casa de la Cultura, signà els exemplars dels seus llibres a la Biblioteca i conegué l’Espai Jove.

Trobada amb els seus lectors i lectores

Elísabet Benavent va nàixer a Gandia però va viure a l’Eliana durant 10 anys, on continua mantenint grans amistats que no dubtaren a acompanyar-la en una jornada tan especial. A més, el públic assistent pogué participar també, intercanviar amb la protagonista les seues impressions literàries i departir amb ella en la firma de llibres.

Aquest guardó ha sigut atorgat en anys anteriors a grans autors com Javier Cercas, la desapareguda Almudena Grandes, Juan José Millás, Alicia Giménez Barlett, al valencià Ferran Torrent, Irene Vallejo o als autors darrere del pseudònim de Carmen Mola.